9.1.2009 1746/04/2008 Oikeusministeriö
Lainvalmisteluosasto
PL 25
00023 Valtioneuvosto
Oikeusministeriö
Lainvalmisteluosasto
PL 25
00023 Valtioneuvosto	
Lausuntopyyntö työryhmän mietinnöstä 2008:5 Viestintäviraston lausunto asiassa OM 12/41/2007
Lausuntopyyntö työryhmän mietinnöstä 2008:5

Viestintäviraston lausunto asiassa OM 12/41/2007
Viestintävirasto esittää lausuntonaan viitekohdassa mainitun lausuntopyynnön johdosta seuraavaa.
Viestintävirasto pitää työryhmän mietinnössä mainittuja asioita pääosin hyvinä, koska ne lisäävät hallinnon läpinäkyvyyttä ja vastaavat niihin vaatimuksiin, joita Euroopan ihmisoikeussopimus ja EU-oikeus edellyttävät kansalliselta säädännöltä. 
Lausuntopyynnössä yksilöityihin kysymyksiin Viestintävirasto vastaa seuraavasti:

1) Onko hallinnonalallanne erityislainsäädäntöä, jossa on asetettu velvoite käsitellä asia kiinteän määräajan kuluessa tai jossa on muutoin säädetty asian käsittelyyn käytettävästä ajasta?
Viestintäviraston hallinnonalalla on erityislainsäädäntöä, jossa on asetettu velvoite käsitellä asia kiinteän määräajan kuluessa tai jossa on muutoin säädetty asian käsittelyyn käytettävästä ajasta. 
Viestintämarkkinalain 48 §:n 1 momentin mukaan Viestintävirasto päättää teleyritysten ja muiden henkilöiden käyttöön annettavista numeroista ja tunnuksista.
Saman pykälän 2 momentin mukaan "Viestintäviraston on tehtävä päätös numeron tai tunnuksen jakamisesta (numerointipäätös) kolmen viikon kuluessa hakemuksen vastaanottamisesta. Jos numerolla tai tunnuksella on poikkeuksellista taloudellista arvoa, numerointipäätös voidaan kuitenkin tehdä kuuden viikon kuluessa hakemuksen vastaanottamisesta.

Viestintämarkkinalain 126 §:n mukaan "jos teleyritys tai henkilö, jonka oikeutta tai etua asia koskee, katsoo, että joku toimii tämän lain ja sen nojalla annettujen säännösten vastaisesti, se voi saattaa asian Viestintäviraston tutkittavaksi. Viestintävirasto voi myös omasta aloitteestaan ottaa asian tutkittavakseen". 
Saman pykälän 2 momentin mukaan "Viestintäviraston on ratkaistava 1 momentissa mainittu asia viimeistään neljän kuukauden kuluttua asian vireille tulosta. Määräaika ei koske poikkeuksellisen laajoja asioita. Osapuolille päätöksen yhteydessä asetettavien velvoitteiden tulee olla tämän lain säännösten mukaisia."
Pykälän 3 momentin mukaan "Viestintäviraston on edistettävä teleyritysten yhteistyötä sekä pyrittävä ratkaisemaan teleyritysten väliset erimielisyydet ensisijaisesti sovittelemalla".
Pykälän 4 momentin mukaan "jos sovittelu ei johda tulokseen neljässä kuukaudessa, Viestintäviraston on riidan osapuolen vaatimuksesta tehtävä päätös asiassa neljän kuukauden kuluessa sovittelun päättymisestä".

2) Onko hallinnonalallanne erityislainsäädäntöä erityisistä menettelyistä niissä tilanteissa, joissa asian käsittely on viivästynyt (esim. erityiset oikeussuojakeinot tai rahalliset hyvitysmenettelyt)?
Viestintäviraston hallinnonalalla ei ole erityislainsäädäntöä erityisistä menettelyistä niissä tilanteissa, joissa asian käsittely on viivästynyt.

Viestintävirasto toteaa lopuksi, että Viestintäviraston päätöksenteossa ei ole ilmennyt vaikeuksia noudattaa voimassa olevia säännöksiä asian viivytyksettömästä käsittelystä. Edellä mainitun viestintämarkkinalain mukaisten lakisääteisten velvoitteiden lisäksi Viestintävirastolle on myös talousarvioesityksessä asetettu käsittelyaikoja koskevia tulostavoitteita, jotka ovat jo nykyisellään osin tiukempia kuin viestintämarkkinalaissa säädetyt määräajat.
Yleisenä kommenttina Viestintävirasto toteaa vielä, että asioiden nopea käsittely edellyttää myös riittäviä asiantuntijaresursseja, jotta kiirehtimispyyntöjen tuoma lisätyömäärän tarve ei johda itse pääasian ratkaisun viipymiseen.

Hallintojohtaja		Jorma Koivunmaa

Lakimies			Jarkko Hallikainen